作者:羊士諤
標題:和武相早朝中書候傳點書懷奉呈
內容:殿省秘清曉，夔龍升紫微。星辰拱帝座，劍履翊天機。耿耿金波缺，沉沉玉漏稀。彩箋蹲鷙獸，畫扇列名翬。志業丹青重，恩華雨露霏。三臺昭建極，一德慶垂衣。昌運瞻文教，雄圖本武威。殊勳如帶遠，佳氣似煙非。抗節衷無隱，同心尚弼違。良哉致君日，維嶽有光輝。